V Bratislave, dňa 06.07.2017

**Vec: Výzva na predloženie cenovej ponuky**

Spoločnosť **Decom,a.s., Sibírska 1, Trnava 917 01, IČO: 31 438 318,** ako osoba podľa ust. § 8 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov(ďalej len „**Verejný obstarávateľ**“) podľa zákona č. 343/2015 Z.z. o verejnom obstarávaní a o zmene a doplnení niektorých zákonov v platnom znení (ďalej len „**Zákon**“) realizuje prieskum trhu na účely dodania programátorských služieb pre zákazku „Naprogramovanie celkovej štruktúry ISDC platformy a jej jednotlivých modulov“ (služby) (ďalej len „**Predmet zákazky**“). Prostredníctvom obchodného registra a internetu získal Verejný obstarávateľ informáciu, že Vaša spoločnosť poskytuje služby zodpovedajúce Predmetu zákazky. Spoločnosť Tatra Tender s.r.o., Krčméryho 16, 811 04 Bratislava ako osoba poverená Verejným obstarávateľom na vykonanie tohto prieskumu trhu pre Verejného obstarávateľa si Vás dovoľuje v mene Verejného obstarávateľa osloviť na predloženie cenovej ponuky (ďalej len „**Cenová ponuka**“) na ich poskytnutie na účely ich dodania.

1. **Identifikácia verejného obstarávateľa**

**Názov: Decom,a.s.**

**Sídlo:** Sibírska 1, 917 01 Trnava

**Štatutárny orgán:** predstavenstvo

 Ing. Ján Timuľák , CSc. - predseda

Ing. Ľubomír Chmelík - člen

Ing. František Ondra , PhD. - podpredseda

**IČO:** 31 438 318

**DIČ:** 202391835

**IČ DPH:** SK 202391835

Ďalšie informácie o podmienkach prieskumu trhu môžete získať u:

Obchodné meno: Tatra Tender s.r.o.

Sídlo: Krčméryho 16, 811 04 Bratislava

Štatutárny orgán/štatutár: Mgr. Vladimír Oros – konateľ

IČO: 44 119 313

Zapísaný: v obchodnom registri OS BA I., oddiel: Sro, vložka č.: 51980/B

Kontakt:: sp@tatratender.sk

1. **Vymedzenie predmetu zákazky**

2.1 Predmetom zákazky je naprogramovanie celkovej štruktúry ISDC platformy a jej jednotlivých modulov podľa obr.1, na základe detailných požiadaviek riešiteľov a naprogramovanie vstupnej časti, ktorá umožní samostatné pokračovanie v jednotlivých moduloch. Pre budúcich užívateľov, ktorí sú na obr. 1 uvedení pod čiarou, bude vyvíjaný nástroj v plnej miere dostupný prostredníctvom internetu.

Modul „Činnosti pre aktualizáciu ISDC“ nie je predmetom dodávky služieb, toto bude textový dokument, ktorý vypracujú riešitelia projektu.

Obr. č. 1:

**ISDC stanovovanie nákladov vyraďovania**

**poskytovateľ ISDC platformy**

**žiadateľská organizácia**

**ISDC stanovovanie rizík nákladov vyraďovania**

**ISDC porovnávanie nákladov vyraďovania**

**užívatelia ISDC platformy vo svete**

**podpora žiadateľskou organizáciou**

**Činnosti pre aktualizáciu ISDC**

**e-OMEGA**

**Univerzálna ISDC platforma**

**OECD/NEA, IAEA, EC,**

**podpora žiadateľskou organizáciou**

Nakoľko ide o výskumnú a vývojovú činnosť zo strany riešiteľov, spôsob spolupráce medzi riešiteľmi a dodávateľov softvérového riešenia predpokladá zo strany riešiteľov postupné dodávanie detailných špecifikácií a formátov predmetných údajov, požiadavky na funkcionality jednotlivých častí modulov a požiadaviek na vizualizáciu dodaných riešení. Tento spôsob spolupráce zároveň predpokladá detailné diskusie a konzultácie pri odovzdávaní požiadaviek na riešenia, počas vlastného riešenia, pri odovzdávaní jednotlivých častí softvérového riešenia, pri testovaní a optimalizácii ISDC platformy ako celku a pri tvorbe finálnej verzie ISDC platformy. Vzhľadom na uvedené verejný obstarávateľ predpokladá potrebu dodania celkovo **718 osobohodín** programátorských prác. Uvedené množstvo je len predpokladané a nezaväzuje Verejného obstarávateľa odobrať celý predpokladaný objem programátorských prác. Verejný obstarávateľ bude hradiť len skutočne dodané programátorské práce. Maximálna hodnota odplaty, ktorú poskytne verejný obstarávateľ úspešnému uchádzačovi je predpokladaná hodnota zákazky.

2.2 Popis jestvujúceho stavu:

ISDC univerzálna platforma je nástroj pre stanovovanie a optimalizáciu nákladov a ďalších parametrov vyraďovania jadrových zariadení na báze „International Structure for Decommissioning Costing (ISDC) of Nuclear Installations“. Detailný popis riešenia dodaného v roku 2016 tvorí prílohu č. 1 tejto výzvy. Verejný obstarávateľ disponuje tzv. plnými právami na úpravu a doplnenie dodaného riešenia, ktoré je oprávnený realizovať aj prostredníctvom tretích osôb.

2.3 Predmet programátorských prác:

Cieľ – výsledok programátorských prác, ktorý bude nutné na základe výsledkov postupu verejného obstarávania dosiahnuť bude nasledovný:

2.3.1 Požadovaná základná štruktúra, relevantné dáta a funkcionality jednotlivých modulov ISDC platformy, ktoré budú predmetom programátorských prác:

Modul „ISDC stanovovanie nákladov vyraďovania“ je určený pre výpočet nákladov a ďalších parametrov vyraďovania podľa metodiky ISDC, vypracovanej v organizácii DECOM, a.s., pre užívateľom vytvorený súbor výpočtových variantov, pričom každý výpočtový variant je riešený a optimalizovaný samostatne; vyvinutý modul má obsahovať nasledovné časti ako minimum:

- inventárna databáza jadrového zariadenia

- ISDC výpočtový strom

- výpočtové parametre

- organizácia vlastného výpočtu

- zobrazenie výsledkov výpočtu

- harmonogramy vyraďovania a časové priebehy parametrov

- porovnávanie výsledkov súboru výpočtových variantov.

Modul „ISDC stanovovanie rizík nákladov vyraďovania“ je určený pre pravdepodobnostné stanovovanie alternatívnych a doplnkových nákladových položiek vyraďovania pre vybrané varianty vyraďovania vytvorené v module „ISDC stanovovanie nákladov vyraďovania“. Modul „ISDC stanovovanie rizík nákladov vyraďovania“ má dve časti:

- alternatívne stanovovanie ISDC nákladovej položky „Contingency“ s využitím metódy Monte Carlo pre jednotlivé výpočtové prípady;

- pravdepodobnostné stanovovanie nákladov ako dôsledkov vonkajších vplyvov na daný variant vyraďovania s využitím metódy Monte Carlo a „risk register“.

Modul „ISDC porovnávanie nákladov vyraďovania“ je určený pre porovnávanie nákladov rôznych projektov vyraďovania s rôznymi špecifickými štruktúrami nákladových položiek po ich transformácii do formátu ISDC. Modul bude mať nasledovné časti:

- zadanie špecifických formátov nákladových položiek

- knižnica konverzných matíc

- konverzia špecifických nákladových štruktúr do formátu ISDC

- výsledné zobrazenie konvertovaných špecifických formátov vo formáte ISDC

2.3.2 S týmito požadovanými cieľmi súvisia aj požiadavky na dodávateľa softvérového riešenia, ktoré sú nasledovné:

- kustomizácia špecifických funkcionalít softvéru, resp. miniaplikácií podľa požiadaviek obstarávateľa,

- softvérová podpora a spolupráca s riešiteľmi na vytvorení modelového prípadu zahŕňajúca prípadnú úpravu kódu, optimalizáciu procesov vytvárania a modifikácie modelového prípadu, optimalizáciu matematického modelu,

- softvérová podpora a spolupráca s riešiteľmi na testovaní modelového prípadu zahŕňajúca optimalizáciu výpočtového času a požadovaných funkcionalít vrátane kontroly integrity dát,

- vypracovanie textových častí k manuálu podľa požiadaviek riešiteľov,

- dodanie finálnej verzie univerzálnej ISDC platformy.

2.4 Predpokladané množstvo a Časové aspekty potreby programátorských prác:

Verejný obstarávateľ predpokladá potrebu **dodania celkovo 718 osobohodín programátorských prác** v priebehu rokov 2017 a 2018, ktoré bude objednávať podľa vlastnej potreby, a nie je povinný odobrať celé predpokladané množstvo.

Jednotlivé moduly majú byť realizované v roku 2017. Bude požadované dosiahnutie funkčnosti všetkých troch v bode 2.3 tejto výzvy uvedených modulov ISDC platformy. ISDC platforma bude v ďalšom testovaná v roku 2018, súbežne s tvorbou finálnej verzie platformy.

Hlavným cieľom riešenia univerzálnej ISDC platformy na rok 2018 je testovanie univerzálnej softvérovej ISDC platformy, optimalizácia výpočtového času a požadovaných funkcionalít, vývoj modelového výpočtového prípadu, slúžiaceho na preukázanie celkovej požadovanej funkčnosti univerzálnej ISDC platformy a vývoj finálnej verzie ISDC platformy. Súčasťou riešenia na rok 2018 je aj vypracovanie manuálu k univerzálnej ISDC platforme, ktorý sa bude používať pri vlastnej práci s univerzálnou platformou a taktiež pre výukové ciele pre stanovovanie nákladov a ďalších parametrov vyraďovania na báze ISDC.

Míľniky riešenia na rok 2018:

|  |  |  |
| --- | --- | --- |
| Míľnik č. | Obsah | Termín |
|  | kustomizácia špecifických funkcionalít softvéru, resp. miniaplikácií podľa požiadaviek obstarávateľa | 30.04.2018 |
|  | softvérová podpora na vytvorení modelového prípadu, úprava kódu, optimalizácia procesov vytvárania a modifikácie modelového prípadu, optimalizácia matematického modelu | 30.06.2018 |
|  | softvérová podpora na testovaní modelového prípadu, optimalizácia výpočtového času a požadovaných funkcionalít vrátane kontroly integrity dát | 30.10.2018 |
|  | textové časti do manuálu k ISDC platforme | 30.10.2018 |
|  | dodanie finálnej verzie univerzálnej ISDC platformy | 30.11.2018 |

2.5 Technické požiadavky

Všetky riešenia musia byť kompatibilné s jestvujúcim riešením popísaným v prílohe č. 1, použitím webových technológií, ktoré nevyžadujú poplatky za licenciu. Zároveň musí byť inštalovateľné na servery platformy Windows aj Linux, s možnosťou vzdialenej podpory a vzdialeného nasadzovania aktualizácií. Používateľské rozhranie musí byť navrhnuté tak, aby riešenie bolo možné použiť na stolných počítačoch ako aj na mobilných zariadeniach s obrazovkou väčšou ako 10 “.

Framework použitý pri vývoji riešení musí byť vyvinutý dodávateľom spôsobom, aby bolo možné zaručiť možnosť implementácie akejkoľvek požiadavky na funkčnosť. Framework musí zároveň umožniť prispôsobiť riešenie individuálnym požiadavkám koncových používateľov dodaného riešenia tak, aby sa jadro riešenia nezmenilo.

2.6 Licenčné požiadavky

Ak v priebehu plnenia príde k vytvoreniu produktu spĺňajúceho definičné znaky diela (softvér, užívateľská príručka a pod), ako predmetu autorskoprávnej ochrany v zmysle príslušných právnych predpisov, požaduje sa poskytnutie plných práv na disponovanie s dielom na strane Verejného obstarávateľa. Takisto je požadované, ak je to uplatniteľné, odovzdanie zdrojových kódov softvérového riešenia v rámci dodávky, aby bolo možné v nasledovných častiach projektu plynule pokračovať vo vývoji ďalších požadovaných funkcionalít, a to aj s iným poskytovateľom služieb na základe výsledkov verejného obstarávania. Verejný obstarávateľ musí mať o.i. právo:

- používať dielo za akýchkoľvek okolností a akýmkoľvek spôsobom,

- zhotoviť rozmnoženinu diela,

- upraviť pôvodné dielo a vytvoriť odvodené dielo založené na pôvodnom diele,

- uskutočniť verejný prenos, vrátane práva sprístupniť alebo vystaviť dielo alebo jeho rozmnoženiny na verejnosti a prípadne verejné vykonanie diela,

- rozširovať dielo alebo jeho rozmnoženiny,

- požičať alebo prenajať dielo alebo jeho rozmnoženiny,

- sublicenciou poskytnúť práva k dielu alebo jeho rozmnoženinám.

2.7 **CPV:** 72000000-5 Služby informačných technológií: konzultácie, vývoj softvéru, internet a podpora, 72212422-3 Súbor služieb na vývoj softvéru, 72212900-8 Služby na vývoj rôzneho softvéru a počítačových systémov.

2.8Predmet zákazky bude z väčšej časti financovaný z finančných prostriedkov poskytnutých Verejnému obstarávateľovi Agentúrou na podporu výskumu a vývoja na základe Zmluvy o poskytnutí prostriedkov č. APVV-15-0558 (ďalej „Zmluva o NFP“) pre projekt „Vývoj softvérovej platformy pre výpočtové stanovovanie a optimalizáciu nákladov vyraďovania jadrových zariadení z prevádzky na báze medzinárodného štandardu ISDC pre zistenie bezpečného a efektívneho vyraďovania (ďalej len „Projekt“).

1. **Miesto a termín plnenia**

3.1 Miestom plnenia je: sídlo verejného obstarávateľa Sibírska 1, 917 01 Trnava

3.2 Termín plnenia: Predmet zákazky bude dodaný v rokoch 2017 a 2018 v súlade s časovými míľnikmi uvedenými v bode 2.4

3.3 Predpokladaný termín ukončenia prieskumu trhu a zadania zákazky: august 2017

1. **Predpokladaná hodnota zákazky**
	1. Predpokladaná hodnota zákazky: 22 600,- EUR bez DPH.
	2. Predpokladaná hodnota zákazky je súčasne maximálna, ktorú Verejný obstarávateľ uhradí na základe objednávok zadaných na základe výsledkov tohto prieskumu trhu.
2. **Podmienky predkladania cenových ponúk**
	1. Cenovú ponuku je potrebné predložiť elektronicky na e-mailovú adresu: **sp@tatratender.sk**.
	2. Predmet správy bude označený „Cenová ponuka – Naprogramovanie celkovej štruktúry ISDC platformy a jej jednotlivých modulov“.
	3. Cenovú ponuku je potrebné doručiť najneskôr: do **14.07.2017 do 15:00 hod.**
	4. Uchádzač môže Cenovú ponuku vziať späť alebo zmeniť najneskôr do termínu predkladania ponúk uvedeného v bode 5.3 tejto výzvy.
3. **Spôsob určenia ceny**
	1. Navrhovaná zmluvná cena musí byť stanovená podľa § 3 zákona NR SR č.18/1996 Z. z. o cenách v znení neskorších predpisov. Cena musí byť konečná, vrátane všetkých poplatkov, či provízií a musí zahŕňať všetky požadované služby v zmysle požiadaviek uvedených v bode 2.1 tejto výzvy vrátane licencií alebo iných oprávnení na užívanie predmetov práva duševného vlastníctva, ak sa na ich používanie predmetu zákazky alebo ktorejkoľvek jeho časti požadujú, alebo poplatkov a nákladov spojených s dodaním na miesto plnenia podľa bodu 3.
	2. Uchádzač v ponuke uvedie celkovú cenu Predmetu zákazky (718 osobohodín programátorských prác) vyplnením tabuľky v zmysle prílohy č. 1 tejto výzvy spoločne s uvedeným jednotkovej ceny za jednu osobohodinu programátorských prác.
4. **Obsah a záväznosť Cenovej ponuky**
	1. Cenová ponuka musí byť záväzná do 01.09.2017.
	2. Súčasťou Cenovej ponuky musí byť návrh ceny za celý predmet zákazky tak je to vymedzené v bode 2 tejto výzvy v štruktúre podľa bodu 6.2.
	3. Cenová ponuka nesmie obsahovať žiadne obmedzenia alebo výhrady, ktoré sú v rozpore s požiadavkami a podmienkami uvedenými Verejným obstarávateľom v tejto výzve.
5. **Vystavenie objednávky a obchodné podmienky**
	1. Nárok na vystavenie faktúry a vyplatenie odmeny za poskytnutie služieb podľa bodu 2 tejto výzvy vznikne úspešnému uchádzačovi (t.j. dodávateľovi) po vyhodnotení prieskumu trhu a zaslaní záväznej objednávky úspešnému uchádzačovi Verejným obstarávateľom, a to v rozsahu určenom v objednávke a po skutočnom dodaní požadovaných služieb.
	2. Objednávka bude vystavená a doručená podľa podmienok vymedzených v tejto výzve, predloženej Cenovej ponuke a obvyklých podmienok.
6. **Hodnotenie ponúk**
	1. Cenové ponuky, ktoré splnia všetky podmienky stanovené v tejto výzve budú hodnotené na základe jediného kritéria, ktorým je najnižšia ponúkaná cena určená v súlade s ustanovením bodu 6 tejto výzvy. Cenová ponuka s najnižšou cenou v EUR s DPH bude vyhodnotená ako úspešná.
	2. Každému uchádzačovi bude doručené oznámenie o výsledku vyhodnotenia ponúk.
7. **Ďalšie podmienky**
	1. Verejný obstarávateľ si vyhradzuje právo neprijať ani jednu z predložených Cenových ponúk, ako aj právo kedykoľvek ukončiť tento prieskum trhu. O ukončení tohto prieskumu trhu bude Verejný obstarávateľ bezodkladne informovať všetkých uchádzačov, resp. všetky subjekty, ktoré vyzval na predloženie ponuky.
	2. Uchádzači znášajú všetky náklady súvisiace s vypracovaním svojej Cenovej ponuky.
8. **Kontaktné údaje**
	1. Pre Verejného obstarávateľa realizuje tento prieskum trhu spoločnosť Tatra Tender s.r.o., Krčméryho 16, 811 04 Bratislava, www.tatratender.sk.
	2. Ďalšie informácie a vysvetlenia týkajúce sa organizácie tohto prieskumu trhu môžete získať u zástupcu spoločnosti Tatra Tender s.r.o. na mailovej adrese sp@tatratender.sk.

Na základe zmluvného poverenia od DECOM, a.s.:

 S pozdravom

 JUDr. Marek Griga

PRÍLOHA č. 1 Popis jestvujúceho stavu

**Dosiahnutý stav riešenia v APVV-15-0558 na konci roku 2016**

Podľa požiadaviek boli v roku 2016 vytvorené nasledovné komponenty softvérového riešenia:

* štruktúra inventárnej databázy jadrových zariadení pre účely vyraďovania,
* číselník kategórií inventárnych položiek jadrových zariadení,
* číselník jedno-materiálových komponentov,
* číselník typov odpadov,
* číselník nuklidových vektorov,
* tabuľky prevodníkov pre rozdeľovanie položiek inventárnej databázy na jedno-materiálové komponenty,
* systém pre rozdeľovanie položiek inventárnej databázy jadrových zariadení na jedno-materiálové komponenty podľa hodnôt v prevodníku medzi číselníkom kategórií inventárnych položiek inventárnej databázy jadrových zariadení a číselníkom jedno-materiálových komponentov.

Takisto bola dosiahnutá funkčnosť inventárnej databázy a systému pre prevod položiek inventárnej databázy (fyzické a rádiologické parametre) na jedno-materiálové komponenty spolu s uvažovaním poklesu rádioaktivity jednotlivých nuklidov s časom.

Riešenie bolo vytvorené použitím skriptovacieho jazyka PHP a databázového engine MySQL. Zdrojové kódy boli dodané v čitateľnej a nešifrovanej podobe.

PRÍLOHA č. 2 Cenová tabuľka

**Cena za jednu osobohodinu programátorských prác**

|  |  |  |  |
| --- | --- | --- | --- |
| **Položka č.**  | **Názov položky** | **Jednotková cena bez DPH** | **Jednotková cena s DPH** |
| 1. | Cena osobohodiny programátorských prác na vývoji požadovanej funkcionality softvéru podľa požiadaviek obstarávateľa vrátane odovzdania zdrojových kódov softvérového riešenia a všetkých práv k výsledku týchto prác a súvisiacich plnení |  |  |

|  |
| --- |
| **Celková cena za celý predmet zákazky** |
| **Celková cena za celý predmet zákazky (predpokladaných 718 osobohodín programátorských prác) v EUR bez DPH** | *Doplniť kladné číslo zaokrúhlené na maximálne dve desatinné miesta* |
| **Výška DPH v EUR (sadzba 20%)** | *Doplniť kladné číslo zaokrúhlené na maximálne dve desatinné miesta* |
| **Celková cena za celý predmet zákazky ( predpokladaných 718 osobohodín programátorských prác) v EUR s DPH** | *Doplniť kladné číslo zaokrúhlené na maximálne dve desatinné miesta* |